Lørdag aften var en kvindelige bilist på vej ud af Ranumvej i Ranum. Da hun skulle svinge til venstre af Seminarievej, blev hun ramt af en knallert uden lys på. Det fortæller vagtchefen ved Nordjyllands Politi. - Knallerten kører uden lys og tilsyneladende alt for stærkt. Føreren har heller ikke hjelm på, siger Poul Badsberg fra Nordjyllands Politi. Den 16-årige knallertkører har ifølge politiet pådraget sig en blødning i hjernen, knoglebrud i hovedet og en hjernerystelse. Men han er uden for livsfare. - Han blev indbragt til Aalborg Universitetshospital, og er der stadig, siger vagtchefen. Nu skal efterforskningen vise, om knallerten er ulovlig, ligesom det skal undersøges, om bilisten kunne have undgået knallerten. - Nu skal vi jo have knallerten undersøgt, og så skal han jo afhøres senere, siger Poul Badsberg. Den 16-årige dreng er fra Løgstør.

Referat:
En 16-årig dreng kom slemt til skade, da han på knallert kørte sammen med en bil.